নিজস্ব প্রতিবেদন: ‌যত ঘটনা জেলে। শুক্রবার রাতে আলিপুর সেন্ট্রাল জেলে মাদক ও মোবাইল ফোন পাচারের অভি‌যোগ গ্রেফতার হয়েছিলেন জেলেরই চিকিৎসক অমিতাভ চৌধুরী। এবার জেলে মাদক পাচার করতে গিয়ে হাতেনাতে ধড়া পড়লেন এক কলেজ ছাত্রী। দমদম সেন্ট্রাল জেলের ঘটনা। পুলিস জানিয়েছে, দমদম সেন্ট্রাল জেলে বেশকিছু দিন ধরে বন্দি ওই ছাত্রীর প্রেমিক ভগীরথ সরকার। তবে, ভগীরথের আবার হেরোইনের নেশা। কিন্তু, জেলে সেসব মিলবে কোথা থেকে! ফলে, প্রেমিককে হেরোইন পৌঁছে দিতে জেলে পৌঁছে গেল স্বয় প্রেয়সী! তবে শেষ রক্ষা হল না। কারারক্ষীদের হাতে বমাল ধরা পড়ল যুবতী। জানা যাচ্ছে, খাবারে সঙ্গে হেরোইনের প্যাকেটটিও লুকিয়ে ভগীরথের হাতে দিয়ে যেতে এসেছিল সে। তাকে দমদম থানার হাতে তুলে দেওয়া হয়েছে। কয়েক দিন আগেই পুলিস জানতে পারে, দমদম সেন্ট্রাল জেলে বসে এক প্রমোটারকে হুমকি দেওয়া হচ্ছে। সেই ঘটনা সামনে আসতেই জেলের নিরাপত্তা জোরদার করা হয়। তাতেই ধরা পড়ে ‌যায় ওই ছাত্রী। মঙ্গলবার রাতভর জেরা করা হয় হেরোইন পৌঁছে দিতে আসা ওই ছাত্রীকে। আজ আদালতে তোলা হবে তাকে।